МОТИВИ

Относно: проект на Постановление на Министерския съвет за изменение и допълнение на Наредбата за плаването и граничния режим във вътрешните морски води, в териториалното море и във вътрешните водни пътища на Република България на български и чуждестранни яхти, лодки и други плавателни средства за спорт, туризъм и развлечение, както и извършване на водноатракционни услуги с тях, приета с Постановление № 293 на Министерския съвет от 2009 г.

Наредбата за плаването и граничния режим във вътрешните морски води, в териториалното море и във вътрешните водни пътища на Република България на български и чуждестранни яхти, лодки и други плавателни средства за спорт, туризъм и развлечение, както и извършване на водноатракционни услуги с тях (наричана по-нататък за краткост „Наредбата“), е приета в съответствие със законовата делегация по чл. 5, ал. 4 и чл. 76а от Закона за морските пространства, вътрешните водни пътища и пристанищата на Република България (ЗМПВВППРБ) преди повече от 15 години и до този момент е изменена и допълнена само веднъж – през 2012 г. Правилата за безопасност при плаване с плавателни средства за спорт, туризъм и развлечение и изискванията по отношение на доставчиците на водноатракционни услуги, по отношение на организацията на дейността по предоставяне на такива услуги и по отношение на мерките за безопасност при предоставянето им, които се съдържат в действащата редакция на Наредбата, се основават на наличния към момента на създаването им опит и отразяват тогавашните виждания на нормотвореца.
Трагичният инцидент през лятото на 2025 г. в Несебър, при който 8-годишно момче загина при ползване на водноатракционната услуга „Воден парашут“ (парасейлинг), показа, че тези виждания са остарели и създадените в съответствие с тях правни норми не гарантират в необходимата степен безопасност при предоставяне на водноатракционните услуги.
На 14 февруари 2026 г. влезе в сила Законът за общите изисквания за безопасност при предоставяне на атракционни услуги, представляващи източник на повишена опасност (ЗОИБПАУПИПО). Съгласно разпоредбата на чл. 2, ал. 2, т. 3 от този закон в обхвата му попадат и водноатракционните услуги – парасейлинг (теглене с парашут от лодка), услуги с джетове и с плавателни средства, както и услуги с теглене на надуваеми съоръжения (§ 1, т. 2 от Допълнителните разпоредби на ЗОИБПАУПИПО). Част от съдържащите се в ЗОИБПАУПИПО общи изисквания за безопасност при предоставяне на атракционни услуги, представляващи източник на повишена опасност, не са предвидени в действащите правила на Наредбата за предоставяне на водноатракционни услуги. Тъй като става дума за общи законови изисквания, приложими към различни по вид атракционни услуги, тяхното пряко прилагане (без създаване на уточняващи и доразвиващи разпоредби в подзаконовия нормативен акт, които отчитат спецификата на водноатракционните услуги) би довело до сериозни затруднения както за доставчиците на водноатракционни услуги, които са основните адресати на тези изисквания, така и за органите, натоварени да осъществяват контрол по отношение на дейността им. Други от изискванията на ЗОИБПАУПИПО налагат действащите правила за предоставяне на водноатракционни услуги да бъдат преразгледани и приведени в съответствие със законовите норми, отново като се държи сметка за специфичните особености на водноатракционните услуги. Разпоредбата на чл. 21 ЗОИБПАУПИПО изисква с Наредбата да бъдат регламентирани условията и редът за предоставяне на водноатракционни услуги (включително определянето на зоните за предоставянето им и изискванията за безопасност) не само във вътрешните морски води и териториалното море, но и във вътрешните водни пътища на Република България (българския участък на река Дунав), докато понастоящем Раздел IV на Наредбата съдържа комплекс от правни норми, които уреждат обществените отношения, възникващи във връзка с предоставянето на водноатракционни услуги във вътрешните морски води и териториалното море на Република България в Черно море, но не и тези, които възникват във връзка с предоставянето на водноатракционни услуги във вътрешните водни пътища на страната. Към казаното до тук трябва да бъде добавено още обстоятелството, че предвидените в чл. 31 – 37 ЗОИБПАУПИПО конкретни състави на административни нарушения налагат да бъде извършена промяна в раздел V на Наредбата, така че да се постигне правилно „съвместяване“ на тези нови административнонаказателни разпоредби със съществуващата административнонаказателна разпоредба на чл. 121, ал. 4 ЗМПВВППРБ, с която нарушаването на изискванията на Наредбата относно реда за предоставяне на водноатракционни услуги е обявено общо за наказуемо.
С оглед на изложеното, двете основни цели, които се преследват с представения проект на Постановление на Министерския съвет, могат да бъдат формулирани по следния начин:
· привеждане на създадената с Наредбата регламентация на обществените отношения, възникващи във връзка с предоставянето на водноатракционни услуги във вътрешните морски води и териториалното море и във вътрешните водни пътища на страната, в съответствие с изискванията на ЗОИБПАУПИПО, както изисква § 4 от Преходните и заключителни разпоредби на същия закон;
· постигне на по-високо ниво на безопасност за ползвателите на водноатракционни услуги във вътрешните морски води и териториалното море и във вътрешните водни пътища на страната чрез въвеждане на по-строги изисквания по отношение на: организацията на дейността по предоставяне на водноатракционни услуги, безопасността при предоставяне на услугите и безопасността на използваните съоръжения, оборудване и екипировка, както и на по-подробни и ясни правила за контрол.
Наред с посочените основни цели, предлаганите изменения и допълнения в Наредбата са насочени и към постигането на два „съпътстващи“ резултата – да се намали административната тежест за икономическите оператори – доставчици на водноатракционни услуги, чрез изрично въвеждане на изискване за служебно събиране на определена относима информация и документи и за прилагане на правилата за вътрешни административни услуги, както и да се преодолеят констатираните несъответствия между текстове на Наредбата и други относими национални правни актове или актове на вторичното право на Европейския съюз.
Преобладаващата част от предлаганите промени служат на постигането на двете основни цели, които в голяма степен са взаимосвързани. В тази група попадат разпоредбите на § 8, т. 3, букви „б“, „в“ и „г“ и т. 5 и 6, § 10, § 11, § 16, т. 6, § 23 – 38, § 39, т. 2, § 41 и заключителната разпоредба § 42 от проекта на постановление.
С една част от тези разпоредби се въвеждат нови изисквания, като:
· изискването за притежаване на правоспособност „водач на плавателен съд за лично ползване (джет)“ или по-висока съгласно Наредба № 6 от 2021 г. за компетентност на морските лица в Република България (обн., ДВ, бр. 54 от 2021 г., изм. и доп., бр. 6 от 2022 г. и бр. 1 от 2026 г.) като задължително условие за упражняване на правото на управление на плавателен съд за лично ползване (джет) (§ 8, т. 6 и § 16, т. 6 от проекта на постановление съответно относно допълване на чл. 13 и чл. 16з от Наредбата);
· изискването доставчиците на водноатракционни услуги във вътрешните морски води и териториалното море и във вътрешните водни пътища да отговарят на изискванията по чл. 5 и чл. 8 ЗОИБПАУПИПО (т.е. да са вписани в Регистъра на доставчиците на атракционни услуги, представляващи източник на повишена опасност– част от Националния туристически регистър по чл. 165, ал. 1 от Закона за туризма, и да имат валидна задължителна застраховка „Злополука“ на лицата – ползватели на услугите) към момента на подаване на заявление за съгласуване на местоположението и границите на зоната за предоставяне на водноатракционни услуги, съответно към момента на изпращане на уведомление, че не са настъпили промени в местоположението и границите на зоната (§ 24 от проекта на постановление, в частта относно нова редакция на чл. 27, ал. 1 от Наредбата, § 25 от проекта на постановление, в частта относно създаване на чл. 27б, ал. 2, 4 и 7);
· произтичащото от ЗОИБПАУПИПО изискване първоначалната и периодичните проверки на съоръженията, оборудването и екипировката (включително на предпазните средства), използвани за предоставяне на водноатракционни услуги да се извършват от акредитиран орган, а на парашутната система, използвана за предоставяне на водноатракционната услуга „Воден парашут“ (парасейлинг)“ – от лице, получило удостоверение по чл. 119е от Закона за гражданското въздухоплаване (ЗГВ) (§ 25 от проекта на постановление, в частта относно създаване на чл. 27б, ал. 3, т. 11 – 13 и § 41 от проекта на постановление относно създаване на приложение № 2 към чл. 27б, ал. 3, т. 13, б. „а“ и чл. 35а, ал. 2, 3 и 8);
· произтичащото от ЗОИБПАУПИПО изискване лицата, които обслужват (комплектоват, скатават, ремонтират) парашутната система за парасейлинг, да бъдат одобрени от лице, получило удостоверение по чл. 119е ЗГВ (§ 41 от проекта на постановление относно създаване на приложение № 2);
· произтичащото от ЗОИБПАУПИПО изискване за сключване на писмен договор между доставчика на водноатракционни услуги във вътрешните морски води и териториалното море, съответно във вътрешните водни пътища, и акредитирания орган, съответно с лицето, получило удостоверение по чл. 119е ЗГВ (§ 26 от проекта на постановление, в частта относно нова редакция на чл. 28, ал. 1 от Наредбата);
· изискването джетовете, използвани в зоните за предоставяне на водноатракционни услуги, да са снабдени с автоматична GPS система за контрол на района и скоростта, която е по-съвършена от гледна точка на безопасността в сравнение с изискуемата в момента дистанционна система за автоматично спиране на джета от разстояние (CONTROL PANEL) (§ 8, т. 6, § 16, т. 6 и § 32, т. 4 от проекта на постановление съответно относно допълване на чл. 13 и чл. 16з и изменение на чл. 34, т. 4 от Наредбата);
· специфични изисквания, на които трябва да отговарят екипажите на плавателните съдове, използвани за предоставяне на водноатракционната услуга „Воден парашут“ (парасейлинг) (§ 41 от проекта на постановление относно създаване на приложение № 2 към чл. 27б, ал. 3, т. 13, б. „а“ и чл. 35а, ал. 2, 3 и 8“);
· специфични изисквания за наблюдение на хидрометеорологичната обстановка и за съблюдаване на определени хидрометеорологични ограничения за предоставяне на водноатракционната услуга „Воден парашут“ (парасейлинг) (§ 41 от проекта на постановление относно създаване на приложение № 2);
· минимални задължителни изисквания за безопасното предоставяне на водноатракционната услуга „Воден парашут“ (парасейлинг) (§ 10 от проекта на постановление относно отмяна на чл. 15 от Наредбата, § 34 от проекта на постановление, в частта относно създаване на чл. 35а и § 41 от проекта на постановление относно създаване на приложение № 2);
· специфично изискване към индивидуалните спасителни средства на ползвателите на услугите „Воден парашут“ (парасейлинг) и „Водна шейна“ – да са съоръжени със свирка за подаване на сигнал за аварийно спиране (§ 8, т. 3, буква „б“ от проекта на постановление относно нова редакция на чл. 13, ал. 3, т. 2 от Наредбата, § 34 от проекта на постановление, в частта относно създаване на чл. 35а, ал. 7 и чл. 35б, ал. 3 и § 41 от проекта на постановление относно създаване на приложение № 2);
· произтичащите от ЗОИБПАУПИПО изисквания за провеждане на първоначално и ежегодно обучение и инструктаж на наетите за предоставянето на услугата лица и за воденето на дневник за обучение и инструктаж (§ 25 от проекта на постановление, в частта относно създаване на чл. 27б, ал. 3, т. 10, § 32 от проекта на постановление относно изменение на чл. 34, т. 1 от Наредбата и § 41 от проекта на постановление относно създаване на приложение № 2);
· изискването за осигуряване на предварителна информационна обезпеченост на дейността по предоставяне на водноатракционни услуги във вътрешните морски води и в териториалното море и във вътрешните водни пътища с минимално съдържание, съответстващо на посоченото в чл. 16, ал. 1 ЗОИБПАУПИПО (§ 26 от проекта на постановление, в частта относно чл. 28, ал. 1, т. 4).
С друга част от разпоредбите се прецизират или привеждат в съответствие със ЗОИБПАУПИПО съществуващите изисквания за:
· възрастта и другите антропометрични данни, при които ползването на водноатракционни услуги е допустимо (самостоятелно или с пълнолетен придружител), като специално внимание е отделено на услугите „Воден парашут“ и „Водна шейна“ (§ 8, т. 6 от проекта на постановление, в частта относно създаване на ал. 8 в чл. 13, § 10 и § 11 от проекта на постановление относно отмяна съответно на чл. 15 и 16 от Наредбата, § 16, т. 6 от проекта на постановление, в частта относно създаване на ал. 7 в чл. 16з, § 34 от проекта на постановление, частта относно създаване на чл. 35а, ал. 5 и 6 и чл. 35б, ал. 4 и 5). За водноатракционната услуга „Воден парашут“ (парасейлинг) се предлага лицата, ненавършили 14 години, да летят заедно с подписалия декларация за съгласие родител, настойник или попечител. Предложението е съобразено с особеностите на водноатракционната услуга и с необходимостта от постигане на максимален контрол върху поведението на ползващите услугата деца в процеса на полета, с оглед обезпечаване на безопастността им;
· минимално задължително съдържание на правилата за организацията и дейността на зоната за предоставяне на водноатракционни услуги, неразделна част от които става изискуемият по чл. 9, ал. 1 ЗОИБПАУПИПО план за безопасност (§ 25 от проекта на постановление, в частта относно създаване на чл. 27б, ал. 3, т. 9 и § 27, т. 1 и 2 от проекта на постановление относно изменение на чл. 29, ал. 1 и 2 от Наредбата);
· наименование и минимално задължително съдържание на указанията за безопасност, с които трябва да бъдат запознати ползвателите на водноатракционните услуги (наречени в ЗОИБПАУПИПО „правила за безопасност“) (§ 27, т. 1, 3 и 5 и § 32, т. 2 от проекта на постановление съответно относно изменение и допълнение на чл. 29, ал. 1, 3 и 5 и чл. 34, т. 2 от Наредбата);
· водене на дневник за техническото обслужване, чието предназначение в определени хипотези се изпълнява от корабния дневник (§ 25 от проекта на постановление, в частта относно създаване на чл. 27б, ал. 3, т. 13, буква „б“, § 26 от проекта на постановление, в частта относно чл. 28, ал. 3, т. 2 и § 41 от проекта на постановление относно създаване на приложение № 2).
С § 26 от проекта на постановление относно нова редакция на чл. 28 от Наредбата се предлага прецизиране на изискванията на които трябва да отговарят, и ясно разграничаване на функциите, които трябва да изпълняват различните отговорни лица – управителя на зоната за предоставяне на водноатракционни услуги, отговорното лице за безопасността на съответната зона и отговорниците на водни коридори (за зоните на охраняеми морски плажове, в които са обособени два и повече водни коридора).
Предлаганите значително по-строги изисквания за безопасност и свързаното с това разширяване на задълженията и отговорностите на доставчиците на водноатракционни услуги и на пряко ангажираните с предоставянето на услугите лица, налагат премахване на съществуващата в момента правна възможност (чл. 35 от Наредбата) за използване на водните коридори на зона за предоставяне на водноатракционни услуги на охраняем морски плаж от плавателни средства, които са „външни“ за зоната (не са вписвани в дневника за вписване на плавателните средства). Това е постигнато с разпоредбите на § 32, т. 6 и § 33 от проекта на постановление относно нова редакция съответно на чл. 34, т. 7 и чл. 35 от Наредбата.
При създаването на уредбата на обществените отношения, възникващи във връзка с предоставянето на водноатракционни услуги във вътрешните водни пътища, е следван принципа на правна икономия. Ето защо, тези разпоредби не са обособени в самостоятелен раздел на Наредбата, а е разширен обхватът на съществуващия раздел IV (§ 23 от проекта на постановление) и в него, на систематичните им места, са допълнени само специфичните изисквания, на които трябва да отговарят зоните за предоставяне на водноатракционни услуги във вътрешните водни пътища и доставчиците на такива услуги, както и специфичните изисквания за постигане на безопасност при предоставянето на услугите (§ 24 – 34 от проекта на постановление).
Напоследък в някои от населените места по Българското черноморско крайбрежие, извън охраняемите морски плажове се наблюдава нова дейност – предоставяне на плавателни съдове за лично ползване (джетове) под наем за много кратък период от време (15 – 30 минути), която към този момент остава нерегламентирана, въпреки че също представлява източник на повишена опасност. Въз основа на общото правило на чл. 21, ал. 1 ЗОИБПАУПИПО, че водноатракционни услуги във вътрешните морски води и териториалното море се предоставят само в зони, определени съгласно изискванията на Наредбата, с проекта на постановление (§ 25, в частта относно чл. 27а, ал. 1, т. 2 и ал. 3) се предлага създаването на правна възможност по изключение, само за предоставяне на водноатракционната услуга „Плаване с плавателен съд за лично ползване (джет)“ да бъдат обособявани зони в поземлени имоти, които не са част от охраняем морски плаж, но имат граница с морската акватория и са част от територията от зона „А“ в строителните граници на морски курорт от национално или местно значение, обявен за такъв съгласно списъка по чл. 76 от Закона за здравето. Въпросният списък е приет с Решение № 153 на Министерския съвет от 24 февруари 2012 г. Специфични са само изискванията относно местоположението и границите на тези зони, но всички правила относно реда за съгласуване на местоположението и границите им, организацията на дейността в тях, изискванията към доставчиците на водноатракционната услуга, към безопасността при предоставяне на услугата и към безопасността на използваните плавателни средства и лични предпазни средства са същите, както и в зоните за предоставяне на водноатракционни услуги на охраняемите морски плажове.
С § 34 от проекта на постановление, в частта относно създаване на чл. 35в се предлага по-подробна и съобразена с изискванията на ЗОИБПАУПИПО уредба на дейността по контрол за спазване на изискванията за предоставяне на водноатракционни услуги във вътрешните морски води и териториалното море и във вътрешните водни пътища на Република България. Регламентирани са видовете проверки, които извършват длъжностните лица от Изпълнителна агенция „Морска администрация“ и Главна дирекция „Гранична полиция“, както и редът и условията за извършване на съвместни проверки преди началото на съответния летен туристически сезон и по време на сезона– по график, утвърждаван ежегодно в определен срок (до 15 май на съответната календарна година) от ръководителите на двете административни структури. Въвеждането на това правило ще позволи правилно планиране на силите и средствата на двете структури, с оглед осъществяване на по-ефективен и ефикасен контрол на дейността по предоставяне на водноатракционни услуги във вътрешните морски води и териториалното море и във вътрешните водни пътища на Република България.
Разпоредбите на § 35 – 38 от проекта на постановление са посветени на привеждането на раздел V от Наредбата в съответствие с глава девета „Принудителна административна мярка и административнонаказателни разпоредби“ на ЗОИБПАУПИПО, при съобразяване и с действащите разпоредби на чл. 121, ал. 3 – 5 ЗМПВВППРБ. С § 36 от проекта на постановлението се предлага нова редакция на чл. 36 от Наредбата, с която изпълнителният директор на Изпълнителна агенция „Морска администрация“ се определя за компетентен да налага принудителната административна мярка по чл. 30, ал. 1 ЗОИБПАУПИПО, когато е установен непосредствен риск за живота и здравето на хората при предоставяне на водноатракционни услуги във вътрешните морски води и териториалното море и във вътрешните водни пътища на Република България. Създаването на този текст налага заглавието на раздел V от Наредбата да бъде съответно допълнено (§ 35 от проекта на постановление). Разпоредбата на § 37 от проекта на постановление относно създаване на чл. 36а провежда разграничение между случаите, в които за нарушаване на изисквания на Наредбата се налага санкция по чл. 31– 37 ЗОИБПАУПИПО и тези, в които приложимата санкция е по чл. 12, ал. 4 ЗМПВВППРБ, съответно по чл. 121, ал. 3 или ал. 5 ЗМПВВППРБ. А предлаганата с § 38 от нова редакция на чл. 37 от Наредбата предлага съобразена с разпоредбите на чл. 39, ал. 1 и 2 ЗОИБПАУПИПО и чл. 122, ал. 1 ЗМПВВППРБ конкретизация на правомощията по установяване и наказване на нарушенията на изисквания на Наредбата.
Предложението за промяна в определението на понятието „зона за предоставяне на водноатракционни услуги“ (§ 39, т. 2 от проекта на постановление относно § 1, т. 3 от Допълнителните разпоредби на Наредбата) е пряко свързано с предлаганите правила за определяне на зони за предоставяне на водноатракционни услуги във вътрешните водни пътища, както и на зони за предоставяне на водноатракционната услуга „Плаване с плавателен съд за лично ползване (джет)“ в поземлени имоти, извън охраняемите морски плажове, които имат граница с морската акватория и са част от територията от зона „А“ в строителните граници на морски курорт от национално или местно значение.
Заключителната разпоредба на § 42, с която се отлага до 14 октомври 2026 г. влизането в сила на преобладаващата част от описаните по-горе промени, е подчинена на принципа на правна сигурност. По този начин няма да бъде нарушен предоставеният с § 5 от Преходните и заключителни разпоредби на ЗОИБПАУПИПО осеммесечен срок от влизане на закона в сила за привеждане дейността на заварените доставчици на водноатракционни услуги във вътрешните морски води и териториалното море с изискванията на закона и ще се създадат необходимите предпоставки прилагането на предлаганите съществени промени в реда и условията за предоставяне на тези услуги да започне своевременно преди началото на следващия летен туристически сезон.
На задачата да се постигне намаляване на административната тежест за икономическите оператори – доставчици на водноатракционни услуги във вътрешните морски води и териториалното море и във вътрешните водни пътища, са посветени разпоредбите на § 25 от проекта на постановление, в частта относно създаване на чл.27б, ал. 2, ал. 4, ал. 5, ал. 7, изречение трето и ал. 8. С тях се регламентират: 1) категориите относима информация, която длъжностните лица в Изпълнителна агенция „Морска администрация“ са длъжни да събират служебно в рамките на производствата по съгласуване на местоположението и границите на зоните за предоставяне на водноатракционни услуги, както и в специфичния случай на освобождаване от изискването за ежегодно съгласуване на местоположението и границите на зоната; 2) задължението на длъжностните лица от Главна дирекция „Гранична полиция“ и от Военноморските сили да извършват съгласуването на местоположението и границите на зоните за предоставяне на водноатракционни услуги като вътрешна административна услуга, вместо заинтересованото лице – доставчик на водноатракционни услуги, да подава заявление поотделно до всяка от съгласуващите администрации; 3) възможността заявленията за съгласуване на местоположението и границите на зона за предоставяне на водноатракционни услуги и уведомленията, че са изпълнени всички условия, позволяващи прилагане на изключението от изискването за ежегодно съгласуване на местоположението и границите на зоната, да бъдат подавани и по електронен път по реда на Закона за електронното управление.
С останалите текстове, включени в проекта на постановление се изпълнява втората „съпътстваща“ задача – да се преодолеят констатираните несъответствия между текстове на Наредбата и други относими национални правни актове или актове на вторичното право на Европейския съюз, като:
· посредством § 2 и § 18 – 22 от проекта на постановление разпоредбите на Наредбата, уреждащи обществените отношения, които възникват във връзка с осъществяване на граничния контрол на яхтите, лодките и другите плавателни средства за спорт, туризъм и развлечение, включително използвания понятиен апарат, се привеждат в съответствие с достиженията на правото от Шенген;
· задачата на § 3, § 8, т. 1 и 2 и § 16, т. 1 от проекта на постановление е използваните в текстовете на Наредбата понятия да бъдат заменени с термини с установено правно значение („плавателно средство за лично ползване (джет)“ вместо „джет“, „външни и вътрешни рейдове“ вместо „котвени стоянки“ за обозначаване на определените места в акваторията на морските пристанища, където корабите могат да застанат на котва, „зоните за подхождане и зоните за маневриране“ вместо „подходите към пристанищата“), а с § 39, т. 1 от проекта на постановление дефиницията за „джет“ се привежда в съответствие с определителната норма на § 1а, т. 58 от Кодекса на търговското корабоплаване за „плавателно средство за лично ползване (джет)“;
· с разпоредбите на § 1, § 4, т. 2, § 8, т. 3, буква „а“, § 12, § 16, т. 5 се прецизират препращащи норми на Наредбата, като наименованията на вече отменени нормативни актове, на които е направено позоваване, се заменят с наименованията на съответните действащи актове или се отстраняват технически грешки в номерацията на текстовете, на които се прави позоваване;
· с част от промените, предлагани с § 1 и § 4, т. 2 и 3 от проекта на постановление, се цели и постигане на максимално точно изпълнение на изискванията на чл. 40, ал. 2, т. 4 от Указ № 883 от 1974 г. за прилагане на Закона за нормативните актове (обн., ДВ, бр. 39 от 1974 г., доп., бр. 7 от 1978 г. и бр. 57 от 1980 г., изм., бр. 46 от 2007 г.) относно вида на данните за акта на международното право, които трябва да бъдат посочени при първо препращане;
· посредством § 6 и § 14 от проекта на постановление правилата съответно на чл. 11 и чл. 16е от Наредбата се привеждат в съответствие с разпоредбата на чл. 43, ал 2, във връзка с ал. 1, т. 3 от Наредба № 9 от 2013 г. за изискванията за експлоатационна годност на пристанищата и специализираните пристанищни обекти (обн., ДВ, бр. 96 от 2013 г., изм., бр. 85 от 2017 г., доп., бр. 103 от 2017 г., изм. и доп., бр. 12 от 2024 г.), която вменява задължението за водене на дневника за движението на плавателните съдове не на собственика на яхтено пристанище, а на пристанищния оператор, получил достъп до пазара на пристанищни дейности и услуги по чл. 116, ал. 2, т. 1 ЗМПВВППРБ на това пристанище;
· с § 4, т. 1, § 8, т. 4, букви „а“ и „в“ и т. 5, § 12, т.1 и § 16, т. 3 и 4 от проекта на постановление означенията на използваните в текстове на Наредбата единици за измерване се привеждат в съответствие с изискванията на Наредбата за единиците за измерване, разрешени за използване в Република България, приета с ПМС № 275 от 2002 г. (обн., ДВ, бр. 115 от 2002 г., изм., бр. 40 от 2006 г. и бр. 8 от 2010 г., изм. и доп., бр. 46 от 2020 г.);
· предлаганите с § 7, § 15 и § 17 изменения и допълнения имат за задача да бъде съобразена извършената с Устройствения правилник на Изпълнителна агенция „Морска администрация“, приет с Постановление № 106 от 2015 г. (обн., ДВ, бр. 33 от 2015 г., изм. и доп., бр. 92 от 2015 г. и бр. 44 от 2017 г., изм., бр. 70 от 2018 г. и бр. 36 от 2022 г.) промяна в наименованията на териториалните дирекции на агенцията.
С предлагания проект на Постановление на Министерския съвет не се въвеждат нови административни услуги. С него не се създават нови функционални задължения за длъжностните лица от Изпълнителна агенция „Морска администрация“, Главна дирекция „Гранична полиция“, Военноморските сили и Комисията за защита на потребителите, различни от вече съществуващите в Наредбата или създадените със ЗОИБПАУПИПО. Увеличеният обем работа за длъжностните лица от Изпълнителна агенция „Морска администрация“ и Главна дирекция „Гранична полиция“, произтичащ от по-големия брой документи – обект на проверка в процедурите по съгласуване на местоположението и границите на зоните за предоставяне на водноатракционни услуги, и от въвеждането на правна уредба на обществените отношения, възникващи във връзка с предоставянето на водноатракционни услуги във вътрешните водни пътища, не налага промяна в утвърдената щатна численост на никоя от двете администрации. Всички необходими условия (материално-технически и подготвеност на персонала) за предоставяне на административната услуга по съгласуване на местоположението и границите на зоните за предоставяне на водноатракционни услуги са вече създадени. За изпълнението на предлагания проект на акт не са необходими допълнителни разходи, трансфери или други плащания по бюджета на Министерството на транспорта и съобщенията или на някоя от другите бюджетни организации.
По тези съображения е изготвена и приложена към доклада одобрена финансова обосновка съгласно Приложение 2.2 към чл. 35, ал. 1, т. 4, буква „б” от Устройствения правилник на Министерския съвет и на неговата администрация.
Прилагането на промените в уредбата на водноатракционните услуги във вътрешните морски води, териториалното море и вътрешните водни пътища, предлагани с проекта на акт, ще наложи разходването на финансови и други ресурси най-вече от страна на доставчиците на тези услуги, но също така и от страна на някои от пряко ангажираните с предоставянето на услугите лица. Доставчиците на водноатракционните услуги ще следва да разходват времеви, финансови и човешки ресурси за първоначалното привеждане на дейността си в съответствие с поставените нови нормативни изисквания Така например, по предварителни разчети, разходите за оборудване на един джет с изискуемата нова автоматична GPS система за контрол на района и скоростта ще възлязат на около 500 евро, а тези за осигуряване на една спасителна жилетка с прикрепена свирка за подаване на сигнал за аварийно спускане или спиране – около 50 евро. Доставчиците на водноатракционни услуги ще следва и периодично да разходват времеви, финансови и човешки ресурси, за да поддържат съответствието си с поставените нови нормативни изисквания. Допълнителен разход на време ще се изисква и от лицата, пряко ангажирани в предоставянето на водноатракционната услуга „Воден парашут“ (парасейлинг), за постигане на изискуемата допълнителна квалификация и за преминаване на периодичните обучения и инструктажи. Така например, за да може един капитан или палубен моряк да придобие допълнителната квалификация за парасейлинг ще бъде необходимо да премине едноседмичен курс на обучение да осъществи 500 полета (равняващи се на 250 астрономически часа).
От своя страна, лицата, които управляват плавателен съд за лично ползване (джет) извън зоните за предоставяне на водноатракционни услуги, ще следва да инвестират време (около седмица за преминаване на курс на обучение и снабдяване със свидетелство за правоспособност) и финансови средства (не повече от 600 евро), за да придобият изискуемата морска правоспособност „водач на плавателен съд за лично ползване (джет)“.
Очакваните резултати от предлагания проект на акт са:
· постигане на пълно съответствие между изискванията на ЗОИБПАУПИПО и правилата на Наредбата относно реда и условията за предоставяне на водноатракционни услуги във вътрешните морски води и териториалното море и във вътрешните водни пътища на страната;
· повишаване нивото на безопасност за ползвателите на водноатракционни услуги във вътрешните морски води и териториалното море и във вътрешните водни пътища на страната;
· снижаване равнището на административна тежест за икономическите оператори – доставчици на водноатракционни услуги във вътрешните морски води и териториалното море и във вътрешните водни пътища;
· преодоляване на констатираните несъответствия между текстове на Наредбата и други относими национални правни актове или актове на вторичното право на Европейския съюз.
Предлаганият проект на постановление няма за цел въвеждане в националното законодателство на изисквания на вторичното право на Европейския съюз или осигуряване прилагането на актове на вторичното право с пряко действие. По тези съображения не е необходимо да бъдат изготвени и към този доклад не се прилагат таблица за съответствие с нормите на европейското право и становище на Работна група 9 „Транспортна политика“ към Съвета по европейските въпроси.
[bookmark: _GoBack]Изготвена е частична предварителна оценка на въздействието на проекта на акт и становище на дирекция „Координация и модернизация на администрацията“ в Администрацията на Министерския съвет за съгласуване на частичната предварителна оценка на въздействието.
В съответствие с чл. 26, ал. 2 от Закона за нормативните актове и в изпълнение на чл. 35, ал. 2, т. 7 от Устройствения правилник на Министерския съвет и на неговата администрация проектът на Постановление на Министерския съвет, мотивите за приемането му, частичната предварителна оценка на въздействието на проекта на акт и становището на дирекция „Координация и модернизация на администрацията“ в Администрацията на Министерския съвет са публикувани за провеждане на обществени консултации на интернет страницата на Министерството на транспорта и съобщенията и на Портала за обществени консултации на Министерския съвет. Резултатите от проведените обществени консултации ще бъдат представени в справка към проекта.
Проектът на постановление и придружаващите го документи ще бъдат съгласувани по реда на чл. 32 от Устройствения правилник на Министерския съвет и на неговата администрация. Постъпилите бележки и предложения ще бъдат отразени в справка към проекта.

